અમદાવાદ- ગુજરાત સરકારે કટ ઓફ ફી જાહેર કરી હતી, જે પછી ગઈકાલે સરકાર ફરી ગઈ, અને ખુદ શિક્ષણપ્રધાને નિવેદન આપ્યું હતું કે 4 એપ્રિલ સુધી આખરી હિયરિંગ ન આવે ત્યાં સુધી શાળાઓ જે ફી લે તે વાલીઓએ ભરી દેવી. આ મુદ્દા પછી વાલીઓ ભારે ગુસ્સે ભરાયા છે, અને ફી મામલે સરકાર માથે માછલાં ધોવાના શરૂ કર્યા છે, વાલીઓ અને વિદ્યાર્થીઓ ભારે નારાજ થયાં છે, તેની સાથે શાળા સંચાલકોએ શું કરવું તેવી ખબર પડતી નથી. પણ આજે અમદાવાદની કેટલીક શાળાઓએ પોતાની મનમાની શરૂ કરી દીધી છે, અને જે વિદ્યાર્થીઓની ફી બાકી હશે તેમને પરિણામ નહીં આપવાની અને આગામી વર્ષમાં પ્રવેશ નહીં આપવાની ચીમકી ઉચ્ચારી છે.